**פרופורציות**

- תסריט לוקיישן -

מאת

מיכאל שומרון

גרסה 4, 6/9/2019

michshom@gmail.com

1. חוץ. מתחם כושר בפארק - יום

ידיים תלויות על מתקן מתח במתחם כושר בפארק ציבורי. מתקנים ומכשירים מפוזרים בחלל, ריקים מאדם. ראשו של **מקס איבשקה** **((45**, בחור ממוצא בלארוסי, גדול ומנופח משרירים, עולה ויורד בהתנשפויות כבדות. מבטו רציני וגופו מטפטף מזיעה על הגופייה הלבנה שלו. כעבור ארבע עליות, הפלאפון שלו מצלצל בכיס. מתוסכל, הוא יורד מהמתח ומנתק את השיחה. הוא מחזיר את הפלאפון לכיס. הוא ממשיך לעלות ולרדת על המתח, אבל שוב הפלאפון מצלצל. הוא מנתק את השיחה וזורק את הפלאפון על הדשא לידו, רחוק ממנו.

2. פנים/חוץ. ואן - יום

מקס נוהג ברחוב, חסר שקט. הוא שותה שייק חלבון מבקבוק פלסטיק רב-פעמי. במושב לידו יושב **יורי (7)**, ילד תזזיתי עם מבט מסוקרן, לבוש בטי-שירט צבעונית. על ברכיו של יורי מונחת קופסת פלסטיק פתוחה מלאה פתיתים עם קטשופ וחתיכות עוף קטנות, מתחת לרגליו יושב ילקוט. הוא משחק עם האוכל במזלג אבל לא אוכל אותו. מקס מדבר אליו ברוסית ויורי עונה לו בעברית.

מקס (ברוסית)

אל תתרגל לזה...

יורי מסתכל עליו.

מקס (ברוסית)

זה פעם אחרונה שזה קורה.

יורי בוהה בבקבוק נכנס ויוצא מפיו של מקס. רגע של שקט. יורי חושב לרגע, פותח את פיו כדי להגיד משהו, אבל אז מתחרט ומסית את מבטו קדימה. הוא בולע רוק בהיסוס.

מקס (ברוסית)

למה אתה לא אוכל?

יורי

לא רעב

מקס (ברוסית)

תאכל

יורי אוסף כמה פתיתים עם המזלג ומסתכל עליהם.

יורי

אבא כמה פחמימות יש פה?

מקס (ברוסית)

שוב התחלנו?

יורי מניד בראשו לשלילה.

מקס (ברוסית)

יופי

מקס מסיים לשתות וזורק את הבקבוק הריק בחוזקה על הדשבורד.

3. פנים/חוץ. ואן/מתחם כושר בפארק - יום

ביד אחת וללא מאמץ, מקס מסובב ידית של חלון רחב בבטן הואן שנפתח לבר עם ויטרינה. אנחנו רואים שהואן חונה במגרש כורכר הצמוד למתחם הכושר. זהו לא סתם עוד ואן, זהו ה**חלבון-מוביל**, עסק על גלגלים המזכיר אוטו-גלידה, שמוכר שייקים וחטיפי חלבון. תמונות דהויות מתחילת שנות ה-90 של שרירנים ושרירניות בתנוחות מר עולם מצפות את הקירות החיצוניים של הרכב. בפנים, קופסאות נירוסטה ריקות מסודרות בשורה בוויטרינה .לידם קופה, כוסות פלסטיק, ובומבוקס מלא אבק. מראה גדולה תלויה על הקיר. מדפים מתקלפים ורעועים צמודים לקיר מול הוויטרינה - מונחים עליהם שקיות של אבקות וחטיפי חלבון, צנצנות זכוכית חצי ריקות עם אגוזים, גרנולה ואבקות בצבעים שונים, וגביע זהב של "Mr. Belarus" עם השם "Max Ivashka" באנגלית ורוסית. ליד המדפים שוכב מקפיא, וכיור עם שני מיקסרים בתוכו. יורי עומד ובוהה בגביע. מקס ניגש אליו.

מקס (ברוסית)

איפה המתמטיקה?

יורי מצביע בחוסר רצון לכיוון המושב הקדמי של הואן.

מקס (ברוסית)

אז קדימה לפני שאמא באה

יורי הולך לקחת את הילקוט שלו. מקס פותח את המקפיא ומוציא מתוכו שקית קרח. הוא שופך את הקרח אל תוך קופסת נירוסטה. בננות קפואות נשפכות לקופסה אחרת. תותים קפואים נשפכים לקופסא נוספת. אגוזי מלך נשפכים לצנצנת זכוכית. גרנולה נשפכת לצנצנת נוספת.

הוא ממלא אבקת חלבון בתוך צנצנת זכוכית גדולה. הוא מלקק אצבע עם מעט אבקה שנשפכה עליה, סוגר את הצנצנת ומניח אותה על המדף. כשהוא מסתכל הצידה, הוא רואה את השתקפותו במראה. הוא פונה אליה ובודק מולה את השרירים האחוריים בזרועו השמאלית. הוא לא מרוצה ממה שהוא רואה. יורי מגיח מאחוריו עם בריסטול נייר ירוק בידו.

יורי

אבא תראה מה הכנו היום

מקס לא עונה וממשיך לבחון את זרועותיו. יורי מגיש לו את הבריסטול.

יורי

תראה

מקס לוקח את הבריסטול באדישות ומסתכל עליו. פיסות נייר לבנות מודבקות עליו ומרכיבות שלוש דמויות אבסטרקטיות בגדלים שונים. מקס מחייך חיוך מאולץ.

מקס (ברוסית)

יפה מאוד

הוא מחזיר ליורי את הבריסטול. יורי שם אותו מול פניו של מקס ומצביע על הדמות הקטנה ביצירה שלו.

יורי

תראה, זה אני

מקס (ברוסית)

כן...

יורי

(מצביע על הדמות הגדולה)

זה אמא

מקס (ברוסית)

אוקיי...

יורי

(מצביע על הדמות הבינונית)

זה אתה

מקס מגחך.

מקס (ברוסית)

למה אמא יותר גדולה מאבא?

יורי מושך בכתפיו. מקס נותן לו צ'פחה חברית על הראש.

מקס (ברוסית)

יופי עכשיו אבא צריך להמשיך לעבוד. תוציא מחברת.

יורי מבולבל, קצת פגוע. מקס לוקח את שני המיקסרים בכיור ומתחיל לשטוף אותם.

יורי

אפשר שייק?

מקס (ברוסית)

מה אמרנו

יורי

לא יודע

מקס (ברוסית)

חלבון אוכל של גדולים

יורי

אני גדול!

מקס (ברוסית)

אז למה אתה לא אוכל מה שהכינו לך כמו ילד גדול?

יורי

לא רוצה פחמימות

מקס (ברוסית)

נו מה הבעיה עם פחמימות? זה לא זבל כמו פיצה זה אמא הכינה

יורי

רוצה שרירים

מקס (ברוסית)

מה אתה חושב אבא לא אוכל פחמימות?

יורי

אז למה פחמימות אויב מספר אחד?

מקס נאנח. הוא לוקח את המיקסרים ומנחית אותם במכה חזקה על הבסיסים שלהם ליד הוויטרינה. הוא פותח את הקופה ומתחיל לספור את הכסף. בזמן שהוא סופר, יורי מוריד מהמדף את הגביע של "Mr. Belarus" וחוקר אותו. הוא עומד מול המראה, מרים ומוריד את הגביע כמו משקולת. מקס מרים את מבטו ורואה את יורי.

מקס (ברוסית)

היי זה לא משקולת!

מקס חוטף ממנו את הגביע.

יורי

מה זה?

מקס (ברוסית)

לא משקולת, הרבה עבודה קשה! אתה חושב כל אחד יכול להיות מקום ראשון בבלארוס? לא לגעת

מקס לוקח סמרטוט יבש ומנגב את טביעות האצבע מהגביע.

מקס (ברוסית)

מה יהיה לא נותן לעבוד היום?

הוא מחזיר את הגביע למדף ושם ליורי את הילקוט על הגב.

יורי

סליחה

מקס (ברוסית)

אתה ילד גדול?

יורי

כן

מקס (ברוסית)

אז צא החוצה ותן לעבוד. אמא תכעס אם לא תסיים מתמטיקה עד שהיא מסיימת את הפגישה

יורי

מתי היא באה?

מקס (ברוסית)

כשהיא תבוא. כשהיא תבוא היא תיקח אותך לג'ודו. אז להפסיק לבלבל את המוח עד שהיא באה.

יורי

לא רוצה ג'ודו

מקס מוביל את יורי החוצה.

יורי (ממלמל לעצמו)

ג'ודו סתם שורף קלוריות

מקס סוגר אחריו את הדלת.

4. פנים/חוץ. ואן/מתחם כושר בפארק - יום

**שלושה זקנים (70+)** מתאמנים על מכשירים במתחם הכושר. לידם, יורי יושב על הרצפה, מחברת ועט מונחים על ברכיו, הילקוט לידו. הוא זורק אבנים בשעמום.

מקס עומד בתוך הואן בזרועות שלובות ומסתכל החוצה, מודאג. רגע של שקט. הוא ניגש לבומבוקס ולוחץ "פליי". מוזיקת ראפ קולנית בוקעת דרך רמקולים מהגג ומרעידה את האוטו. הוא מסתכל על הזקנים, אבל הם אפילו לא מרימים את הראש להסתכל לכיוונו. הוא חושב לרגע, ואז לוקח חטיף חלבון מהמדף. הוא שם אותו בכיס ויוצא מהואן לכיוון המתחם. הוא ניגש לאחד הזקנים שעושה תרגילים על שני מוטות מקבילים, המגיעים לגובה המותניים.

מקס

לא לגוע עם רגל בקרקע

הזקן מסתכל עליו בבלבול וממשיך לעשות את אותו הדבר.

מקס

עד הסוף לרדת, אחרת טרייספס לא עובד

זקן

מה זאת אומרת?

מקס

זוז, אני יראה לך

הזקן יורד מהמכשיר, מקס עולה ומדגים לו.

מקס

אתה רואה? רגליים מנוטרל, יורד עד הסוף ובחזרה לא נועל

מקס מראה לו עוד שתי חזרות. הוא יורד מהמכשיר, מוציא את החטיף מהכיס ומגיש לו.

מקס

והכי חשוב, חלבון בסוף אימון. אחרת שריר הולך לאיבוד

זקן

לא תודה

מקס

בסדר, לקוח ראשון על חשבון בית

זקן

לא, אשתי לא מרשה לי מתוק

מקס ניגש לשני הזקנים שמתאמנים ליד, גבר ואישה. הוא מגיש להם את החטיף.

מקס

מה איתכם?

זקן 2

תודה, זה בסדר, אנחנו לא ממש אוכלים דברים כאלה

מקס

אין בעיה, אתם מסיימים אימון אני מכין לכם שייק בריאות, אפס קרבוהיידרייט, רק פרוטאין ופרי

זקן 2

אנחנו תכף עוזבים, תודה, מחכה לנו אוכל בבית

יורי (בשקט, מאחוריו)

אבא, אני יכול את החטיף?

מקס מסתובב והולך במרמור לכיוון מכשיר המתח. יורי הולך אחריו.

מקס (ברוסית)

תחזור, אני צריך לסיים אימון.

יורי

אימון?

מקס (ברוסית)

תחזור, שים עין על האוטו

יורי

אפשר להתאמן איתך?

מקס (ברוסית)

לא עכשיו

יורי

ומה עם החטיף?

מקס (ברוסית)

חלבון זה לא תחליף לארוחה.

יורי מתחיל ללכת לכיוון הואן. מקס עולה על מתקן המתח. הוא מתחיל לעלות ולרדת במהירות ואינטנסיביות. יורי עוצר ומסתכל עליו. מקס מכווץ את פניו במאמץ. יורי חוזר אליו.

יורי

אבא למה אתה מכאיב לעצמך?

מקס ממשיך להתאמן.

מקס (ברוסית)

מה?

יורי

זה כואב?

מקס (ברוסית)

לגדול זה כואב

יורי

אבא צריך לגדול?

מקס לא עונה.

יורי

אבא לא גדול?

מקס (ברוסית)

לא גדול מספיק

יורי

מתי הוא יהיה גדול מספיק?

מקס לא עונה.

יורי

מתי יודעים שגדולים?

מקס לא עונה.

יורי

אתה לא גדול מספיק?

מקס יורד מהמתח בעצבים ותופס את יורי בידו. הוא מוליך אותו חזרה לאוטו ומושיב אותו על שרפרף בתוך הואן.

מקס (ברוסית)

עכשיו אתה יושב פה בשקט ולא מבלבל את המוח אתה מבין אותי?

מקס מוציא פלאפון מהכיס ומניח אותו ביד של יורי באגרסיביות. יורי לא מגיב.

מקס (ברוסית)

מבין אותי??

יורי

רוצה להתאמן איתך

מקס (ברוסית)

תתאמן בקאנדי קראש

יורי מגלגל עיניים.

מקס (ברוסית, תוקפני)

לא שמעתי!

יורי (בשקט)

כן, אבא

מקס (ברוסית)

יופי. עכשיו בשקט. קאנדי קראש.

מקס מכבה את המוזיקה, יוצא החוצה וחוזר למתחם.

5. פנים/חוץ. ואן/מתחם כושר בפארק - יום

יורי בוהה בפלאפון, מתוסכל. הוא מסתכל החוצה, הזקנים כבר לא שם, רק מקס ממשיך להתאמן. יורי מוודא שהוא לא רואה אותו ומתחיל להסתובב בואן. הוא שולח יד לקופסאות הנירוסטה ולוקח חתיכת בננה קפואה. הוא מנסה לנגוס בה, אבל היא קרה מידי והוא זורק אותה. הוא פותח צנצנת של גרנולה ולוקח חופן. זה מגעיל אותו והוא יורק הכל החוצה. הוא שולח יד אל חטיפי החלבון במדף העליון. בניסיונו להגיע אליהם, הוא נותן בטעות מכה לצנצנת זכוכית עם אבקת חלבון. היא נופלת על הרצפה ונשברת ברעש גדול. יורי נלחץ ומתחיל לאסוף את החתיכות. מקס מגיע, רותח מכעס. הוא תופס את יורי ומרים אותו באוויר מעל הזכוכיות.

מקס (ברוסית)

מה אמרתי לך! מה אמרתי לך!

יורי

די! תעזוב אותי!

מקס מתחיל ללכת איתו לכיוון המושב הקידמי. יורי בועט ומנסה להתנגד.

מקס (ברוסית)

ג'ודו! אין בעיה עכשיו הולכים לג'ודו!

יורי

אחח!

מקס (ברוסית)

מספיק!

יורי

שונא ג'ודו!

מקס (בעברית)

אם אתה תינוק-

יורי

אתה תשרוף לי את כל הקלוריות!

יורי מצליח להשתחרר מהאחיזה של אביו ויורד לקרקע. מקס תופס אותו בזרוע ומעמיד אותו במקום.

מקס (בעברית)

אם אתה תינוק שלא יודע להתנהג-

יורי

אני לא תינוק!

מקס (ברוסית)

מפריע לאבא לעבוד, מפריע לאמא בפגישה חשובה-

יורי

לא הפרעתי!

מקס (ברוסית)

אז אין בעיה, אתה תישאר שם בחוץ עד שיתחיל החוג-

יורי

(אוטם את אוזניו עם הידיים)

אני לא תינוק! אני לא תינוק!

מקס (ברוסית)

זהו גמרנו, אני אומר לאמא שזאת פעם אחרונה בחיים שאני לוקח אותך לעבודה!

יורי

לא שמעתי!

מקס מוריד ליורי את הידיים מהאוזניים.

מקס (ברוסית)

אתה תקשיב לי כשאני מדבר אליך!

יורי

לא רוצה!

מקס (ברוסית)

אתה יודע כמה כסף שרפת לי פה?!

יורי

לא שומע!

מקס (ברוסית)

אתה תקשיב לי עכשיו!

יורי (ברוסית)

זה בכלל לא כסף שלך זה כסף של אמא!

מקס נותן לו סטירה. יורי בהלם. הוא מחזיק את ידו על לחיו, ואז רץ החוצה בבכי. מקס נשאר קפוא במקום, מתנשף. מיואש ומרוקן, הוא יורד לרצפה ומתחיל לאסוף את הזכוכיות ברשלנות. החתיכות נאספות בידו של מקס, שמכווצת חזק. טיפת דם נופלת על הרצפה. מקס שם לב שהיד מתחילה לדמם, קם על רגליו וזורק את הזכוכיות לפח. הוא שוטף את ידו בכיור. בזמן שהמים רצים, הוא מרים את ראשו ומסתכל החוצה. פניו מתרככות.

6. חוץ. מתחם כושר בפארק - יום

יורי יושב על מתקן לחיצת החזה. בוכה וכעוס, הוא מנסה לדחוף את המשקל בזרועותיו. הוא מגייס את כל כוחותיו, מכווץ את פניו, אבל לא מצליח. הוא מנסה שוב בכל הכוח, אבל לא מצליח. הוא מנסה פעם נוספת, ולפתע הוא דוחף את המשקל בקלות. נראה שהוא בעצמו לא מבין איך הוא עושה את זה. הוא מסתכל למעלה, ורואה את מקס רוכן מעליו ועוזר לו לדחוף. יורי מרפה לרגע את האחיזה ומנגב את הדמעות מעיניו. הוא מסתכל שוב למעלה, בוחן את אביו. פניו של מקס רציניות אבל רכות. יורי משתהה לרגע, אוחז שוב במכשיר, ואז והם ממשיכים לדחוף ביחד, קדימה ואחורה.

7. פנים/חוץ. ואן - יום

מקס נוהג ברחוב, מהורהר. יורי יושב לידו, לבוש בחליפת ג'ודו, ושותה שייק חלבון בבקבוק פלסטיק רב פעמי. המשקה מטפטף על בגדיו הלבנים.

- סוף -